钦定古今图书集成/理学汇编/经籍典/第167卷 > 唐
## 钦定古今图书集成/理学汇编/经籍典/第167卷 > 唐

### 高祖武德七年二月丁巳释奠于国学博士徐旷讲春秋

按《唐书高祖本纪》，“武德七年春二月丁巳，释奠于国
学。”　按《儒学徐旷传》：“旷字文远，以字行，为国子博士。
高祖幸国学，观释奠，文远发《春秋》题，讲难锋生，随方
占对，莫能屈，帝异之。”

### 太宗贞观元年令群臣以春秋酬难

按《唐书太宗本纪》，不载。　按《儒学张后引传》：“高祖镇
太原，引为宾客，以经授秦王。太宗即位，令群臣以《春
秋》酬难。帝曰：‘朕昔受大谊于君，今尚记之’。后引顿首
谢曰：‘陛下乃生知臣叨天功为己力，罪也’。”帝大悦。
贞观　年，诏朱子奢持节至新罗国讲大义，发《春秋》
题。

按《唐书太宗本纪》，不载。　按《儒学朱子奢传》：“太宗贞
观初，高丽、百济同伐新罗，连年兵不解。新罗告急。帝
假子奢员外散骑侍郎，持节谕旨，平三国之憾。二国
上书谢罪，赠遗甚厚。初，子奢行，帝戒曰：‘卿为讲大谊，
勿入其币，还，当以中书舍人处卿’。子奢唯唯，至其国，
为发《春秋》题。”〈大谊一作大义〉

贞观十二年，敕孔颖达等撰《春秋正义》。

按《唐书太宗本纪》。不载。　按孔颖达《春秋正义序》。“奉
敕删定。谨与朝请大夫国子博士臣谷那律故。四门
博士臣杨士勋。四门博士臣朱长才等。对共参定。”
按《唐会要》。“贞观十二年。诏孔颖达撰五经义疏。
贞观十六年。敕赵弘智等覆更详审。”

按：《唐书太宗本纪》，不载。　按孔颖达《春秋正义序》，“十
六年又奉敕与前修疏人及朝散大夫行太学博士
上骑都尉臣马嘉运、朝散大夫行太学博士上骑都
尉臣王德韶、给事郎守四门博士上骑都尉臣苏德
融、登仕郎守太学助教云骑尉臣随德素等对敕使
赵弘智覆更详审。”

### 高宗永徽四年二月孔颖达上春秋正义三十六卷三月颁于天下明经依此考试

按《唐书高宗本纪》。不载　按《旧唐书高宗本纪》，永徽
四年三月壬子朔，颁孔颖达“《正义》于天下，每年明经
令依此考试。”

按孔颖达进正义表。“永徽四年二月二十四日上。”
按《唐会要》。孔颖达《正义》。永徽四年三月一日进之。颁
于天下。以为定式。凡《春秋》三十六卷。

按“《玉海春秋正义》三十六卷，孔颖达、杨士勋、朱长才撰，马嘉运等四人复审。”杨士勋《穀梁疏》十二卷。

### 显庆元年皇太子弘受春秋左氏于率更令郭瑜

按《唐书高宗本纪》，不载　按《高宗诸子传》：“孝敬皇帝
弘，显庆元年立为皇太子，受《春秋左氏》于率更令。郭
瑜，至楚世子商臣弑其君，喟而废卷曰：‘圣人垂训，何
书此耶’？瑜曰：‘孔子作《春秋》，善恶必书，褒善以劝，贬恶
以诫。故商臣之罪，虽千载犹不得灭’。”弘曰：“‘然，所不忍
闻，愿读它书’。瑜拜曰：‘里名胜母，曾子不入。殿下睿孝
天资，黜凶悖之迹，不存视听。臣闻安上治民，莫善于
礼。故孔子称：‘不学礼无以立’。请改受礼’。”太子曰：“善。”
按《旧唐书孝敬皇帝弘传》：弘，高宗第五子也，尝受《春
秋左氏传》于率更令郭瑜。至楚子商臣之事，废卷而
叹曰：“此事臣子所不忍闻，请改读馀书。”瑜再拜贺曰：
“臣闻安上理人，莫善于礼。非礼无以事天”地之神，非
礼无以辨君臣之位，故先王重焉。孔子曰：“不学礼，无
以立。请停《春秋》而读《礼记》。”太子从之。〈按新旧唐书所载详略不同故

并采以备观览

### 中宗嗣圣 年王元感上所撰春秋振滞

按《唐书中宗本纪》，不载。　按《王元感传》：“元感所撰书
《纠谬》《春秋振滞》《礼绳愆》等，凡数十百篇，长安时上之，
丐官笔楮，写藏秘书。有诏两馆学士、成均博士议可
否。祝钦明、郭山恽、李宪等本章句家，见元感诋先儒
同异不怿，数沮诘其言，元感缘罅申释，竟不诎。魏知
古见其书，叹曰：‘《五经》指南也’。”而徐坚、刘知几、张思敬
等每为助理，联疏荐之，遂下诏褒美，以为儒宗。拜太
子司议郎，兼崇贤馆学士。〈按武后长安时即中宗嗣圣年也〉

### 元宗开元二十四年诏令进士帖左传通五及第

按《唐书元宗本纪》不载　按《旧唐书礼仪志》，“开元二
十四年进士帖《左传》，通五及第。”

### 代宗大历八年归崇敬请以左氏春秋为大经公羊穀梁春秋共准一中经各置博士一员

按：《唐书代宗本纪》，不载。　按《归崇敬传》：“大历八年，崇
敬建议曰：近世明经，不课其义，先取帖经，颛门废业，
传授义绝。请以《礼记》《左氏春秋》为大经，《周官》《仪礼》《毛
诗》为中经，《尚书》《周易》为小经，各置博士一员。《公羊》《谷
梁春秋》共准一中经，通置博士一员。博士兼通《孝经》
《论语》，依章疏讲解。德行纯洁、文词雅正、形容庄重，可
为师表者，委四品以上各举所知，在外给传，七十者
安车蒲轮敦遣。”国子、太学、四门三馆各立《五经》博士，
品秩、生徒有差。

### 穆宗长庆三年立三传科

按《唐书穆宗本纪》不载。　按《选举志》，谏议大夫殷侑
言：“三史为书，劝善惩恶，亚于六经。比来史学都废，至
有身处班列，而朝廷旧章莫能知者。”于是立史科及
三传科。

### 文宗太和 年诏高重以左氏春秋分列国各为书成四十篇

按《唐书文宗本纪》，不载。　按《高俭传》，“五世孙重擢国
子祭酒，文宗好《左氏春秋》，分列国各为书，成四十篇。”